Meddelelse om indledning af en interimsundersøgelse af antidumpingforanstaltningerne vedrørende importen af opløsninger af urinstof og ammoniumnitrat med oprindelse i Polen

(2001/C 288/02)

Kommissionen har modtaget en anmodning om en delvis interimsundersøgelse i henhold til artikel 11, stk. 3, i Rådets forordning (EF) nr. 384/96(1) ("grundforordningen"), senest ændret ved forordning (EF) nr. 2238/2000(2), af foranstaltningerne over for importen af opløsninger af urinstof og ammoniumnitrat med oprindelse i Polen.

1. Anmodning om en fornyet undersøgelse

Anmodningen blev indgivet af en polsk eksportør, Zaklady Azotowe "Pulawy" SA (ZAP) ("ansøgeren"), og er begrænset til en undersøgelse af spørgsmålet om dumping for så vidt angår ansøgeren.

2. Vare

Den af undersøgelsen omfattede vare er opløsninger af urinstof og ammoniumnitrat med oprindelse i Polen ("den pågældende vare"), som i øjeblikket henhører under KN-kode 3102 80 00. Denne KN-kode angives kun til orientering.

3. Gældende foranstaltninger

De i øjeblikket gældende foranstaltninger over for den pågældende vare er en endelig antidumpingtold indført ved Rådets forordning (EF) nr. 900/2001(3). Disse foranstaltninger, der har form af en specifik told pr. ton, blev indført efter indledningen af en undersøgelse i henhold til artikel 11, stk. 2 og 3, i grundforordningen(4) vedrørende de oprindelige foranstaltninger, der indførtes ved Rådets forordning (EF) nr. 3319/94(5).

4. Årsagerne til undersøgelsen

Ansøgerens anmodning om en interimsundersøgelse i henhold til artikel 11, stk. 3, indeholdt tilstrækkelige beviser for, at de omstændigheder, som lå til grund for indførelsen af foranstaltningerne, havde ændret sig, og at disse ændringer er af varig art.

I den oprindelige undersøgelse, som førte til foranstaltningerne, blev dumpingmargenen for ansøgeren fastsat på grundlag af en sammenligning mellem en beregnet normal værdi og eksportpriserne til Fællesskabet, da der ikke forekom salg på hjemmemarkedet.

Ansøgeren hævder bl.a., at en sammenligning af den normale værdi på grundlag af salgspriserne med eksportpriserne til Fællesskabet vil føre til en væsentligt lavere dumpingmargen, der endda ligger under den tidligere fastsatte skadesmargen. På dette grundlag vil det ikke længere være nødvendigt at opretholde foranstaltningen på det nuværende niveau for at afhjælpe dumpingen.

5. Procedure for fastsættelse af dumping

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige, at der indledes en interimsundersøgelse, og den indleder en undersøgelse i henhold til artikel 11, stk. 3, i grundforordningen, begrænset til spørgsmålet om dumping og niveauet for den told, der er indført på importen af ansøgerens vare. Undersøgelsen vil vurdere behovet for at videreføre, fjerne eller ændre de eksisterende foranstaltninger for så vidt angår ansøgeren.

a) Spørgeskemaer

For at indhente de oplysninger, som Kommissionen anser for nødvendige for sin undersøgelse, vil den sende spørgeskemaer til ansøgeren og til myndighederne i det pågældende eksportland. Disse oplysninger og dokumentation til støtte herfor skal være Kommissionen i hænde inden for den frist, der er fastsat i denne meddelelses punkt 6.a).

b) Indsamling af oplysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentation til støtte herfor skal være Kommissionen i hænde inden for den frist, der er fastsat i denne meddelelses punkt 6.a).

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6.b).

6. Frister

a) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen.

b) Høringer

Interesserede parter kan også anmode om at blive hørt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, telefax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B og C

TERV - 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 127 af 9.5.2001, s. 1.

(4) EFT C 369 af 21.12.1999, s. 22.

(5) EFT L 350 af 31.12.1994, s. 20.